
Hjertets prosjekt

Oversatt av Jan Ingar Vik

MINISERIE: LIKE BARN LEKER BEST


De er tvillinger og leger, med en fortid som de gjør alt for å glemme. Men to omveltende møter får dem til å begynne å åpne hjertene sine. Kanskje er tiden endelig inne for dem å leke? Dette er del en i miniserien Like barn leker best.

Kjære leser,

Hva ville du gjøre for en du elsker? Da Ollies tvillingbror Rob trenger en nyre, så tilbyr Ollie seg øyeblikkelig å bli donor – men forloveden hans orker ikke tanken på det og avlyser bryllupet deres.

Ollie blir såret og reservert og har ingen planer om å bli sammen med noen igjen … før han møter Gemma.

Gemma har opplevd det verste: Hun mistet lillesøsteren sin på grunn av et virus på hjertet. Hun foretar seg dristige ting for å samle inn penger til medisinsk forskning slik at andre familier ikke skal miste noen de elsker. Hun ønsker seg heller ikke noe forhold … helt til hun møter Ollie.

Ollie og Gemma blir tiltrukket av hverandre til tross for sine ulikheter. Kan de hjelpe hverandre med å lege fortidens sår og gå videre mot den fremtiden som de begge ønsker, men som de er for redde til å gripe etter?

Jeg håper du liker reisen til Ollie og Gemma (og selene)!

Kate


Til Vicki Ward Hibbins,

med kjærlighet og takk for sel-lampen! 

Oliver Langley trakk pusten dypt.

Dette var den nye starten hans. Ikke det livet han trodde han kom til å få for seks måneder siden, men det var før tilværelsen hans ble snudd på hodet. Før tvillingbroren Rob reiste for å arbeide for en humanitær hjelpeorganisasjon etter et jordskjelv, og blindtarmen hans sprakk. Før Rob fikk en alvorlig blodforgiftning som ødela nyrene hans. Før Ollie donerte en nyre til tvillingbroren.

Før forloveden til Ollie avlyste bryllupet deres.

Noe som var hans egen feil, siden han ville at de skulle utsette bryllupet. «Tab, siden Rob får dialysebehandling, er han ikke frisk nok til engang å være med på bryllupet, langt mindre være forloveren min.» Han var så sikker på at forloveden kom til å se tingene på samme måten som han gjorde, at bryllupet ble utsatt til etter transplantasjonen slik at både han og Rob fikk tid til å komme seg etter operasjonen. «La oss flytte bryllupet noen måneder frem i tiden. Transplantasjonen kommer forhåpentlig til å skje i begynnelsen av juni, slik at vi begge har kommet skikkelig til hektene igjen i august. Vi kan ha et sensommerbryllup i stedet.»

«Utsette bryllupet.» Det var ikke noe spørsmål. Hun ble taus, som om hun tenkte over det, men så ristet hun på hodet. «Nei.»

Han stirret på henne. «Jeg vet at det kommer til å bli en del arbeid med å endre på alle arrangementene, Tab, men jeg skal gjøre så mye av det som jeg kan.»

«Det var ikke det jeg mente, Ollie.»

Han forsto ikke. «Så hva mener du da?»

«Jeg … jeg har tenkt på det en stund. Vi bør avlyse det.»

«Avlyse det? Hvorfor det? Har du møtt en annen?»

«Nei. Det er ikke deg. Det er meg.»

Hvilket betydde at problemet var ham og at hun prøvde å være hyggelig. «Uansett hva det er, så kan vi løse det, Tab. Uansett hva jeg har gjort som har opprørt deg, så er jeg lei for det.» Han elsket henne. Han ville gifte seg med henne, stifte familie sammen med henne. Han hadde trodd at hun følte det på samme måten og ønsket de samme tingene. Men det begynte å bli fryktelig klart at han hadde misforstått alt sammen.

Øynene hennes ble fylt av tårer. «Det er ikke deg, det er meg», sa hun igjen. «Du gir Rob en nyre – selvfølgelig gjør du det. Han er broren din og du er glad i ham. Alle ville gjort det samme, i dine sko.»

«Men?» Han tvang seg til å si det ordet hun hadde utelatt.

Hun så ham inn i øynene. «Hva om noe går galt? Hva om du blir syk, og den nyren du har igjen, ikke fungerer lenger og du må ha dialyse? Hva om de ikke kan finne en match til deg, og du dør?»

«Det kommer ikke til å skje, Tab.» Han prøvde å legge armene rundt henne for å berolige henne, men hun trakk seg unna.

«Du hører ikke etter, Ollie. Jeg klarer ikke dette.»

«Hvorfor det?»

«Du vet hvordan det har vært med faren min.»

«Ja.» Faren til Tab hadde kronisk utmattelsessyndrom. Han hadde vært for syk til å gjøre noe særlig i flere år.

«Mamma holdt fast ved bryllupsløftene sine – i gode og onde dager. Jeg innså det ikke da jeg var yngre, men hun slet seg i hjel for å sørge for at broren min og jeg var ok, og holdt oss flytende økonomisk, samtidig som hun tok seg av pappa. Da vi ble eldre og innså hvor syk pappa var, så gjorde Tom og jeg selvsagt så mye vi kunne for å hjelpe til. Men mamma strevde hver eneste dag, Ollie. Hun har ofret livet sitt for å ta seg av pappa. Og jeg kan ikke gjøre det for deg. Jeg kan bare ikke.»

«Men jeg er ikke syk, Tab. Ok, jeg vil trenge litt tid til å komme meg etter transplantasjonen, men det går bra. Rob blir bedre og alt kommer snart til å være tilbake til det normale.»

«Men du kan ikke love meg at du alltid kommer til å være bra og at jeg ikke må ta meg av deg, Ollie. Du kan umulig love noe slikt.» Tabby ristet på hodet. «Jeg er lei for det, Ollie. Jeg kan ikke gifte meg med deg.» Hun kjempet for å holde tilbake tårene. «Jeg vet det er egoistisk og jeg vet det er urettferdig, men jeg elsker deg bare ikke nok til å ta den sjansen. Jeg vil ikke ha et liv som mammas. Jeg vil ikke gifte meg med deg.» Hun tok av seg forlovelsesringen og ga den tilbake til ham. «Jeg er så lei for det, Ollie. Men jeg klarer ikke å gjøre dette.»

«Du har bare fått kalde føtter, Tab. Vi skal komme oss gjennom dette», sa han. «Vi elsker hverandre. Det kommer til å bli bra.»

«Nei, Ollie. Det er poenget. Jeg elsker deg – men ikke nok. Jeg er lei for det.»

Han hadde ikke klart å få henne til å ombestemme seg.

Hun tok kontakt med ham for å ønske ham og Rob lykke til med transplantasjonen, men hun gjorde det klart at hun ikke ville ha ham tilbake. Han var ikke nok for henne. Hun ville ikke engang ha hjelp av ham til å avlyse alle forberedelsene; Tabby insisterte på å gjøre alt sammen selv.

Ollie hadde grublet et par uker etter operasjonen, og han innså at han trengte litt tid vekk fra London. Så han tok et halvt års hvileperiode fra praksisen i Camden, hvor han var allmennlege, lånte ut leiligheten sin til en venn, og reiste til Northumbria for å bo hos Rob og foreldrene deres. Den åpne himmelen, åsene og de grønne markene hadde gitt ham et pusterom fra maset i London og tid til å tenke på hva han ville gjøre med livet sitt.

Men selv om han elsket foreldrene og fullstendig forsto hvorfor moren dullet med tvillingene sine, så likte Ollie å ha sitt eget pusterom, og all oppmerksomheten føltes kvelende. Han var temmelig sikker på at det å gjøre den jobben han elsket, ville hjelpe ham med å få tilbake sinnsroen og komme videre fra alt rotet med det avlyste bryllupet.

Så leste han annonsen hvor de tilbød en tre måneders vikarjobb på legekontoret i Ashermouth Bay, noe som ville føre ham nesten frem til slutten av hvileperioden. Han søkte på jobben, og straks han fikk tilbudet, fant han et sted han kunne leie i tre måneder. Han flyttet inn i et av de gamle, små fiskerhusene nær havnen, i gangavstand fra praksisen.

Og i dag var første dagen hans i den nye jobben. Han hadde kanskje ikke vært nok for forloveden, men han visste at han definitivt var god nok som lege.

Bygningen var i én etasje, bygd av rød murstein og med skifertak. Det var blomsterkasser utenfor vinduene, fylt av innbydende, røde geranium, og et blomsterbed foran døren var fylt av lavendel. Hele stedet var lyst og innbydende, og ved siden av døren var det et skilt med liste over de ansatte, fra leger og sykepleiere til medarbeidere i resepsjonen og administrasjonen.

Ollie ble litt overrasket over å se sitt eget navn på skiltet, under Aadya Devi, legen som hadde mammapermisjon og som han vikarierte for, men det fikk ham til å føle seg velkommen. Som en del av teamet.

Han trakk pusten dypt, åpnet døren og gikk inn i resepsjonen.

Resepsjonisten pratet med en kvinne i sykepleieruniform, som sto med ryggen mot ham. Det var tydelig at ingen av dem hadde hørt ham komme inn, for de var altfor opptatt av å snakke om ham.

«Doktor Langley begynner i dag», sa resepsjonisten.

«Nybegynneren vår», sa sykepleieren, og hørtes fornøyd ut.

Som trettiåring så ikke Ollie helt på seg selv som noen ’nybegynner’, men det fikk så være. Han var ny her, så han antok at det var en nøyaktig beskrivelse.

«Caroline ba meg om å hjelpe ham med å finne seg til rette, siden hun er borte denne uken», la sykepleieren til.

Caroline var seniorpartneren i praksisen; en allmennpraktiserende lege i slutten av femtiårene, med en likefrem væremåte og en latter på lur. Ollie hadde likt henne veldig godt under intervjuet.

Han trengte egentlig ingen til å hjelpe ham med å finne seg til rette, men ok. Han forsto at dette var et sted hvor de trodde på lagarbeid.

«Og så er han selvsagt ferskt kjøtt», sa sykepleieren.

Resepsjonisten lo. «Å, Gem. Typisk deg å mene det.»

Ollie, som nettopp hadde åpnet munnen for å si hei, ble stående taus.

Ferskt kjøtt?

Akkurat nå hadde han det fortsatt for vondt etter det avlyste bryllupet til å ønske noen form for forhold. Og det plaget ham at noen snakket om ham på den måten. Ferskt kjøtt. Denne ’Gem’-kvinnen hadde tydeligvis dette for vane, etter bemerkningen fra resepsjonisten å dømme.

Vel, han skulle sørge for at hun innså at hun var fullstendig på villspor.

Han hostet høyt. «God morgen.»

«Å! God morgen.» Resepsjonisten smilte til ham. «Vi har egentlig ikke åpnet ennå, men kan jeg hjelpe deg?»

«Jeg er Oliver Langley», sa han.

Resepsjonisten rødmet. «Jeg er Maddie Jones, resepsjonisten – vel, det er jo åpenbart», sa hun. «Velkommen til praksisen. Kan jeg skaffe deg en kopp kaffe, doktor Langley?»

«Takk, men det går bra», sa han. «Jeg forventer ikke å bli oppvartet.»

Sykepleieren ved siden av henne snudde seg også for å hilse på ham.

«God morgen, doktor Langley. Hyggelig å møte deg», sa hun med et smil. «Jeg er Gemma Baxter», sa hun. «Caroline ba meg ta meg av deg denne uken, siden hun er på ferie.»

«Det er hyggelig av deg, sykepleier Baxter», sa han, «men helt unødvendig.»

«Kall meg Gemma», sa hun. «Og om ikke annet så kan jeg vise deg hvor alt befinner seg her.» Hun forsvant et øyeblikk før hun kom ut til ham. «Det er temmelig åpenbart at dette er venterommet», sa hun, og gjorde tegn mot stolene. «Rommene til sykepleierne er på denne siden av resepsjonen …» Hun gjorde tegn mot korridoren til venstre for dem. «Apoteket er gjennom dobbeltdøren til høyre, pasienttoalettene er der borte i hjørnet, og rommene til legene er på denne siden.»

Hun gjorde tegn mot den andre korridoren. «Hvis du vil følge etter meg? Toalettene til personalet, kjøkkenet og hvilerommet er her, bak resepsjonen.» Hun førte ham inn på kjøkkenet. «Kaffe, te, varm sjokolade og fruktte er i skapet over vannkokeren, sammen med krusene. Oppvaskmaskinen står ved siden av kjøleskapet, og den tømmes på rundgang, og mikrobølgeovnen er selvinnlysende. Vi legger alle et par pund i kassen hver uke, og Maddie sørger for at forsyningene blir etterfylt. Hvis det er noe du vil ha som ikke er der, så si bare ifra til Maddie.»

Hun smilte til ham. «Jeg må sjekke sykehusbrevene før vaksinasjonsklinikken, så jeg forlater deg her. Rommet ditt er det tredje til høyre, men du ser jo navnet ditt på døren uansett.»

«Takk for omvisningen», sa han.

«Jeg kommer og finner deg ved lunsjtid», sa hun. «Og siden det er den første dagen din, så spanderer jeg lunsjen.»

«Det er …» Men han rakk ikke å fortelle henne at det var helt unødvendig og at han kunne ordne med sin egen lunsj, ellers takk, fordi hun allerede hadde gått til den andre korridoren.

Oliver lagde seg kaffe før han gikk til konsultasjonsrommet sitt. Det var et lyst og luftig rom; det var en akvarell på veggen av en borg med utsikt mot sjøen, noe han vagt gjenkjente som en lokal attraksjon. Et skrivebord, et par stoler til pasienten og en forelder eller støtteperson, og en datamaskin. Alt ryddig og på rett plass, ikke noe personlig.

Han sjekket telefonen for å finne brukernavnet og passordet som administratoren hadde sendt ham uken før. Så satte han på en alarm på telefonen for å bli minnet på når telefontriagen begynte, og da e-postene kom opp, begynte han å arbeide seg gjennom utskrivningsreferatene, sykehusbrevene og henvisningene fra før helgen.

*

Gemma visste at hun foretok en litt forhastet bedømmelse – noe hun normalt mislikte – men Oliver Langley virket så reservert. Han hadde ikke reagert på varmen i smilet hennes eller hilsenen, og han var bent frem kjølig da hun sa at hun skulle vise ham rundt. Hun håpet virkelig at han kom til å bli litt varmere overfor pasientene deres.

Ja visst var han kjekk: Høy, med mørkt, fyldig hår og blå øyne, som en ung Hugh Grant. Men når du var lege så spilte det ingen rolle hvordan du så ut. Det som betydde noe var hvordan du oppførte deg mot folk. Etter hva Gemma hadde sett så langt var Oliver Langley veldig innesluttet. Hvis han var den som passet best i stillingen, slik Caroline påsto, så hatet Gemma å tenke på hvordan de andre kandidatene hadde vært. Roboter, kanskje?

Forhåpentlig kunne hun legge an en slags sjarmoffensiv mot ham under lunsjen. Hun hadde tenkt å få et oppriktig smil ut av ham, selv om hun ble nødt til å tømme hele lageret sitt av forferdelige vitser.

Hun tok en slurk av kaffen som hun hadde laget tidligere og sjekket loggen for å se hvilke pasienter som hadde måttet få hastebehandling i løpet av helgen og trengte oppfølging. Så klikket hun seg inn på listen som Maddie hadde sendt, før hun begynte med halvannen time med telefontriage.

Systemet var noe av det de hadde beholdt fra covid-tiden. Det var mer effektivt når det gjaldt mindre alvorlig sykdom og når det gjaldt hoste og forkjølelse og litt feber. Men etter Gemmas syn kunne du ofte oppdage mye ut fra pasientens kroppsspråk – noe som kunne få henne til å stille spørsmål for å avsløre hva pasienten virkelig var bekymret for. Det å skulle diagnostisere et utslett eller om såret var blitt betent ved å se på et uklart fotografi som var tatt med en mobiltelefon og sendt i lav oppløsning slik at det kunne sendes som e-post, var bortimot umulig.

I det minste var ting litt enklere nå. De tilpasset seg alle den ’nye normalen’. Hun arbeidet seg gjennom triagelisten til det var på tide å begynne med vaksinasjonsklinikken. Selv om vaksinasjonen fikk småbarn til å gråte, betydde det også at hun fikk en sjanse til å kose med babyer. Gemma ville aldri innrømme at hun hadde lyst på barn, men hvis hun var ærlig overfor seg selv så våknet alltid den biologiske klokken når hun hadde slike pasienter.

Det var tolv år siden hun mistet lillesøsteren sin – siden hun mistet hele familien, fordi foreldrene hennes hadde lukket seg inne og ikke klart å takle tapet. Gemma hadde vært så desperat etter å føle seg elsket og døyve smerten ved å miste Sarah at hun hadde valgt fullstendig feil måte å gjøre det på. Hun hadde sporet helt av og ligget med altfor mange gutter.

Hun tok seg sammen. Hvorfor tenkte hun på dette nå?

Kanskje fordi Oliver Langley var akkurat den slags mann som hun hadde vært ute etter under den vanskelige tiden? Høy, mørkhåret, blåøyd og kjekk. Og kjøligheten hans hadde vært foruroligende. Hun var vant til at folk reagerte på varmen og vennligheten hennes ved å være på samme måten.

Vel, det var hans problem, ikke hennes, og hun hadde ikke tid til å bekymre seg for det nå. Hun hadde en jobb å gjøre. Hun gikk ut i korridoren og tilkalte den første pasienten.

«Jeg har gruet meg til dette. Jeg hater sprøyter», tilsto Fenella Nichols da hun satte seg ved skrivebordet til Gemma med babyen på fanget.

Gemma kunne ha gjettet det, for den ett år gamle babyen sutret etter å ha fanget opp stresset til moren. «Mange mennesker gjør det», sa hun med et smil. «Men du gjør absolutt det rette ved å ta med Laura hit for å beskytte henne. Hjernehinnebetennelse er stygge greier, og det samme gjelder kusma og meslinger og røde hunder. Og du har kledd henne perfekt, slik at jeg får lett tilgang til låret og armen.» Hun strøk babyen over kinnet. «Hei, søta. Kan jeg få et smil?»

Til hennes lettelse klukket babyen.

«Har du den røde boken hennes?» spurte Gemma.

«Ja.» Fenella tok den frem og la den på bordet.

«Flott. Hvordan går det ellers?» Dette var punktet hvor Gemma visste at Fenella kom til å lette sitt hjerte hvis det var noen virkelige bekymringer.

«Ektemannen min mener at hun ligger litt etter. Jeg mener, jeg vet at hun er liten, men jeg trodde hun slektet på meg.»

Fenella var slank og bare litt over en og en halv meter høy, drøye femten centimeter kortere enn Gemma. «Du har trolig rett. Jeg skal måle henne og se på percentilskjemaet hennes», lovte Gemma. «Og jeg kan selv høre at hun begynner å bli pratsom.»

«Ja, hun har noen favorittord», sa Fenella med et smil. «Og hun drar seg selv opp på møblene.»

«Det blir ikke lenge før hun går, da. Du kommer til å møte helsesøsteren når det gjelder milepælene hennes», sa Gemma, «men etter det du sier så er det ingenting å bekymre seg for.» Gemma vinket til babyen, som vinket tilbake. Så tok hun frem en bildebok, åpnet den og holdt den foran babyen. «Kan du se anden, Laura?»

Babyen pludret og pekte på bildet av en and.

«Kan du hjelpe Laura med å finne lammet i boken, Fenella?»

Mens oppmerksomheten til både mamma og baby var avledet, var det lett for Gemma å gjøre låret til Laura klar til vaksinasjon og sette sprøyten. Laura skrek et øyeblikk, men ble snart distrahert da moren snudde siden til et annet bilde. «Hund!» sa hun og pekte.

«Det er strålende», sa Gemma. «Det vil kanskje bli rødt rundt sprøytestikket senere i dag, Fenella, men det blir borte om et par dager. Og noen ganger får babyene litt feber etter meningittvaksinen. Men jeg skal gi Laura litt flytende paracetamol nå for å hindre det i å skje. Sørg for å gi henne mye å drikke. Du kan gi henne mer paracetamol hvis du trenger det om fire timer, og hvis du blir bekymret, så bare ring oss.»

«Ja vel. Takk, Gemma.»

Gemma veide og målte babyen, og noterte tallene i tillegg til vaksinasjonsdetaljene i den røde boken. «Laura følger den samme kurven som hun har fulgt siden fødselen, en anelse under gjennomsnittet, så jeg er veldig fornøyd. Er det noe du er bekymret for, eller noe du vil snakke om?»

«Nei.» Fenella smilte. «Men jeg tror jeg vil få mannen min til å ta henne med til de neste sprøytene.»

Gemma lo. «Det høres ut som en god plan.»

Den neste pasienten hennes var litt eldre, så hun distraherte ham ved å få ham til å synge ’Per Olsen hadde en bondegård’ sammen med henne.

Under alt oppstyret med sangen glemte den vesle gutten å bli opprørt over sprøytestikket.

Dette var en av tingene ved jobben som Gemma elsket: Samspillet med de yngste pasientene. Hvis hun ikke hadde bestemt seg for å bli allmennpraktiserende, så ville hun definitivt ha arbeidet med pediatri.

Siden det var skoleferie hadde hun også et par tenåringer på klinikken som hadde gått glipp av meningittvaksinen.

«Så du skal begynne på universitetet om et par måneder?» spurte hun den første.

«Hvis jeg får gode nok karakterer.» Millie bet seg i leppen. «Jeg gruer meg til jeg får eksamensresultatene.»

«Du har min sympati. Jeg husker fortsatt mine.» Den andre gangen fikk Gemma de karakterene hun trengte, men den første var en katastrofe. Det året hun kom på avveier, betydde at hun fikk elendige karakterer og måtte gå det siste året om igjen og ta ny eksamen. «Bare husk at det alltid er en plan B selv om du ikke får førstevalget», sa Gemma.

«Jeg antar det.» Millie skar en grimase. «Mamma bekymrer seg.»

«Det er hva mødre gjør», sa Gemma. «Lykke til.»

Klinikken ble ferdig til rett tid. Hun ordnet med papirarbeidet, sjekket praksisappen og så at Oliver var ferdig med den siste pasienten sin, og gikk for å banke på døren hans.

«Lunsjtid», sa hun, og ga ham sitt varmeste smil i håp om at det ville tine ham opp litt.

Han kikket opp fra skrivebordet. «Det er ikke nødvendig.»

Kom han til å være sta? Vel, kanskje han trengte å lære seg at han ikke var den eneste som kunne være sta. Han skulle kanskje bare være her midlertidig, men i de tre månedene kom han til å bli en del av et team. Det kom ikke på tale å være overlegen og nekte å ha kontakt med alle sammen. «Det er helt nødvendig», sa hun. «Du er ny i landsbyen og det er den første dagen din her. Vi er et team og vi passer på hverandre. Jeg tenkte vi skulle spise lunsj ved klippene – det lokale bakeriet lager de beste sandwichene som finnes. Og siden det er den første dagen din, er det jeg som spanderer.»

Da han åpnet munnen, gjettet hun at han skulle til å avslå, så hun la raskt til: «Ingen protester er tillatt.» Han så vaktsom ut, og hun sukket. «Hør her, det er bare en sandwich og litt kaffe. En slags velkomstgreie. Du har ingen forpliktelser overfor meg i det hele tatt om du takker ja.»

Han så litt bortkommen ut. «Takk», mumlet han.

Hun skulle få et skikkelig smil ut av ham om det så skulle ta livet av henne. «Jeg er glad for at det er avgjort. Det er en fem minutters spasertur herfra til bakeriet, og fem minutter derfra til klippene.»

Han fulgte henne ut av døren. Fortsatt taus, la hun merke til. Ok. Hun skulle sette i gang samtalen. Noe enkelt. Mat var alltid et trygt samtaleemne. «Jeg må innrømme at bakeriet tilfeldigvis eies av bestevenninnen min, men jeg står ved det jeg sa. Claire lager utrolig god surdeig og sjokoladekakene hennes må smakes for at man skal tro det.»

«Greit.»

Å, for guds skyld. Kunne han ikke møte henne på halvveien og i det minste gjøre et forsøk på litt småprat? Hun prøvde igjen. «Er du ikke et kakemenneske?»

Han rynket på nesen. «Egentlig ikke.»

Så han kom ikke til å kjøpe kake av henne på de vanlige kakesalgene hennes fredag morgen. «Ser ut til at vi er ulike, da», sa hun muntert, «for jeg mener det er kaker som får verden til å gå rundt.»

Var hun paranoid, eller så han på henne som om hun hadde to hoder? Hvis hun ikke hadde lovt Caroline at hun skulle ta seg av ham, så ville hun ha gått sin vei og overlatt ham til sitt eget gretne selskap.

På bakeriet, etter at de hadde valgt sine sandwicher og han hadde bestilt en espresso, bestilte hun i tillegg en sitron- og bringebærkake sammen med en av Claires velsmakende muffins.

Oliver bar den brune papirposen med lunsjen deres, men han sa ikke noe mens de gikk den bratte stien opp til klippene.

Var han sjenert, kanskje? Han syntes kanskje det var lettere å omgås pasientene enn medarbeiderne sine, men på en eller annen måte ble hun nødt til å få ham til å tine opp litt.

Til slutt kom de opp til klippetoppen. Gemma tok piknikteppet fra ryggsekken og bredte det på gresset. «Ta plass», sa hun med et smil.

«Har du alltid med deg et piknikteppe?» spurte han, og så overrasket ut.

Hun nikket. «Hvis det ikke regner, går jeg vanligvis opp hit for å spise lunsj. Utsikten er fantastisk.»

«Det er den», sa han og så ut mot sanden og sjøen.

«Det er det beste stedet jeg vet om for å klarne hodet og forberede seg til resten av dagen.»

Han satte seg ved siden av henne, åpnet papirposen, og ga henne en kaffe og en sandwich. «Takk for lunsjen.»

«Bare hyggelig. Hvordan var den første morgenen din?»

«Bra.»

Han var fortsatt kjølig. Så mye for å håpe at lunsjen ville tø ham opp.

«Tø meg opp?» Kulden var på randen av arktisk nå.

Hun skar en grimase. «Jeg sa det høyt, ikke sant? Jeg er lei for det.» Hun trakk pusten dypt. «Vi ser ikke ut til å komme særlig godt overens. Jeg prøvde å være hyggelig mot en ny kollega. Hvis jeg har gitt det inntrykket som vises i ansiktsuttrykket ditt eller vært nedlatende, så ber jeg om unnskyldning.»

Han så fortsatt på henne som om hun hadde to hoder. Hun sukket. Hva skulle til for å få et bra arbeidsforhold med den nye kollegaen?

Men så hadde hun da heller ikke klart å rette på forholdet til foreldrene sine, så kanskje det var hun som var problemet. Kanskje hun bare skulle gi opp – på begge stedene. «Nå som jeg vet at du ikke er noe kakemenneske, skal jeg ikke prøve å selge deg veldedighetskaker på fredagene.»

«Hva er en veldedighetskake?»

«Før covid så pleide jeg å ha et kakebord i venteværelset på fredag morgen for å samle inn penger til den lokale hjerteavdelingen. Jeg solgte kaker og småkaker til pasienter og ansatte, alle som tilfeldigvis var i nærheten.» Hun sukket. «Caroline har gitt meg klarsignal til å gjøre det igjen nå, men i mye mindre skala fordi vi ikke har så mange timeavtaler ansikt til ansikt som vi hadde før.» Hun trakk på skuldrene.

«Men det er bedre enn ingenting. Jeg har en stor innsamling hver tredje eller fjerde måned; fallskjermhoppet mitt i våres måtte utsettes på grunn av dårlig vær, så jeg gjør det neste måned. Det er ingen forpliktelse å sponse meg, men hvis du vil gjøre det, så blir jeg veldig takknemlig, selv om det bare er med et pund.» Hun smilte skjevt. «Jeg har samlet inn penger i omtrent ti år, så alle de andre kollegaene har nok fått doneringsutmattelse nå. Hvis jeg skal være ærlig, så gjelder det trolig alle i landsbyen.»

*

Doneringsutmattelse?

Ollie tenkte på det, og så gikk det opp for ham.

«Det var derfor du sa til Maddie at jeg var ’ferskt kjøtt’?»

Hun så forskrekket ut. «Å, nei! Jeg mener – ja, jeg sa det, men slik du nettopp sa det, så høres det forferdelig ut. Jeg er så lei for det. Og jeg er ikke …» Hun ristet på hodet, og øynene ble store da en tanke tydelig slo henne. «Å, nei. Trodde du at jeg var en slags manne-eter som hadde planer om å legge an på deg?»

Det hadde faktisk falt ham inn.

Og han var temmelig sikker på at det syntes i ansiktet hans, for hun sa raskt: «Det er ikke slik jeg er.» Hun bet seg i leppen. «Jeg kjenner deg knapt. Du kan være gift og ha barn, eller i hvert fall være sammen med noen. Selvsagt vurderte jeg deg ikke som en potensiell partner. Ikke rart at du har vært så reservert overfor meg. Jeg er virkelig lei meg.» Hun skar en grimase. Forferdelsen hennes virket ekte.

«Hør her, glem det jeg nettopp sa da jeg spurte om du ville sponse meg», sa hun. «Jeg vet de sier at det ikke finnes noe slikt som en gratis lunsj, men denne er virkelig det. Jeg ville bare gjøre det Caroline ba meg om, og ønske deg velkommen til praksisen. Og vise deg det beste stedet du kan få tak i en sandwich, selv om jeg er lite grann partisk. Og så ville jeg vise deg et hyggelig sted å sitte og spise eller bare snakke en stund hvis du trenger å klarne hodet, for når du er ny i området, så er det alltid godt å ha noen som viser deg disse tingene.»

Selv om Ollie ikke helt stolte på sin egen dømmekraft lenger – etter at han hadde tatt så feil når det gjaldt Tabby – så virket Gemma ekte. Og hun prøvde nok veldig hardt på å rekke ut en forsonende hånd. Kanskje han burde gjøre det samme.

«Jeg tror vi fikk en altfor dårlig start», sa han. «La oss begynne igjen. Jeg er Oliver Langley og jeg er vikar for Aadya Devi de neste tre månedene.» Han rakte frem hånden.

«Gemma Baxter, spesialsykepleier», sa hun og tok imot hånden hans. «Velkommen til Ashermouth Bay legekontor, doktor Langley.»

Det var en tabbe å håndhilse på henne, innså Ollie raskt. Fingrene hans sitret av berøringen, og adrenalinet pumpet gjennom ham og fikk hjertet til å banke hardt. Han kunne ikke huske sist han reagerte slik overfor noen, og han klarte ikke helt å møte blikket til Gemma. «Takk», mumlet han og slapp hånden hennes igjen.

«Caroline sa at du er fra London. Hva fikk deg til å komme til Northumberland?»

For å flykte fra bivirkningene av de dårlige beslutningene sine. For å gjemme seg og slikke sårene sine. For å være en levende donor for tvillingbrorens nyretransplantasjon. Ikke det at han hadde tenkt å forklare noe av det. «Foreldrene mine flyttet opp hit for ti år siden», sa han, selv om han visste at det ikke var den egentlige grunnen. «Far fikk angina, og mor ville at han skulle pensjonere seg tidlig og ta det litt roligere. Så de tilbringer dagene med å stulle og stelle i hagen og gå ut og spise lunsj.»

«Høres hyggelig ut», sa hun. «Og de må være så glade for at du er nærmere dem nå enn da du var i London.»

Og tvillingbroren, men Ollie var ikke helt klar til å dele det ennå. «Hva med deg?» spurte han. «Er du herfra?»

«Ja. Jeg vokste opp i Ashermouth Bay. Jeg utdannet meg i Liverpool, men jeg visste at jeg ville arbeide her hjemme», sa hun. «Mens jeg utdannet meg vurderte en av sykepleierne på legekontoret å pensjonere seg, så jeg var heldig og fikk sjansen til å arbeide her og ta videreutdannelsen min innen avansert klinisk sykepleie på deltid.»

«Så familien din bor her?»

Det så ut til å gå en skygge over ansiktet hennes, eller kanskje han bare innbilte seg det. «Ikke så langt herfra», sa hun til slutt.

«Og du ønsket å arbeide i en allmennpraksis i stedet for på sykehus?»

Hun nikket. «Jeg liker tanken på å bli virkelig kjent med pasientene mine, se dem vokse opp og ta meg av hele familien deres. Være en del av et samfunn. På et sykehus tar du deg kanskje av en pasient i noen dager eller et par uker, men det er ikke det samme.» Hun så på ham. «Hadde du hele tiden planer om å bli allmennpraktiker?»

«Jeg holdt på å bli obstetriker», sa han. «Jeg utdannet meg i London. Det var fantastisk å forløse babyer, men så ble faren min diagnostisert med angina, og det fikk meg til å tenke på nytt.»

«Du ble ikke fristet til å spesialisere deg i kardiologi?»

Han ristet på hodet. «Delvis fordi det var litt for personlig. Men jeg innså at jeg ønsket å bli en lege som ville være i stand til å oppdage et problem før pasienten virkelig begynte å lide av det. Hvilket betydde å bli allmennpraktiker.»

«Bra plan», sa hun.

Han spiste opp resten av sandwichen sin. «Du hadde rett. Dette brødet er like godt som noe jeg har spist på en snobbete kafé i London.»

Hun lo, og det fikk henne til å lyse opp fra innsiden. De mørke øynene gnistret, og det var en nesten uimotståelig kurve rundt munnen. Oliver grep seg i å stirre som trollbundet på Gemma Baxter et øyeblikk.

Han hadde virkelig ikke forventet dette.

Det var nesten fire måneder siden han skilte lag med Tabby. Selv om han visste at han måtte fortsette videre, hadde han egentlig ikke lagt merke til noen annen kvinne siden da. Før i dag. Og han var ikke sikker på om han var klar for dette akkurat nå.

Han måtte gjøre retrett, fort, før han sa noe dumt. Han trodde Gemma var av den likeglade typen da han møtte henne, men han begynte å innse at det var mer ved henne enn det. En som var likeglad ville ikke hoppe i fallskjerm for å drive veldedighet.

Det var best å holde seg til et trygt samtaleemne. «Så fortell meg om Ashermouth Bay.»

«Hva vil du vite?» spurte hun. «Om den slags ting som er populært hos turistene, eller en forkortet historie om byen?»

«Litt av begge deler», sa han.

«Ok. Ashermouth Bay var en fiskerlandsby tidligere», sa hun. «Men tidene forandrer seg, og nå er byen mer avhengig av turisme enn fiske. Du kan likevel fortsatt ta en båttur ut for å se på lundefuglene på øyene, og hvis du er heldig, så kan du også se delfiner og niser på veien. Det er også en koloni med seler i nærheten, og de kommer ofte inn i bukten når ungene blir født – noe som stort sett skjer på denne tiden. Hvis du liker å gå på tur, kan du gå langs bukten når det er lavvann og fortsette opp til borgen, og du kan se litt av et gammelt skipsvrak underveis.»

«Det er akkurat slikt jeg ville ha elsket som barn», sa han.

«Det lokale historielaget arrangerer en spøkelsesvandring en gang i måneden i landsbyen, med fortellinger om smuglere og pirater. Hvis du liker herregårder er det mange av dem i nærheten – men siden du sa at foreldrene dine bor ikke så langt unna, så antar jeg at du allerede vet alt om dem.»

«Moren min elsker å besøke herregårder på grunn av hagene», sa han. «Og jeg har kjørt henne og far til noen av dem når jeg har vært på besøk.»

«Hvis du liker idrett, så har landsbyen et cricketlag og et fotballag», sa hun. «Og det er et opplevelsessenter i havnen hvis du drive med surfing, brettpadling, kitesurfing og slikt.»

Det var aktiviteter som Ollie visste at broren hans ville elske. Av de to var Rob adrenalinjunkien. Det var derfor tvillingbroren arbeidet i en travel akuttavdeling i Manchester, og var medlem av den lokale fjellredningstjenesten i tillegg til å klatre på fritiden. Feriene brukte han til å arbeide for en humanitær hjelpeorganisasjon. Ollie var veldig glad i broren sin, men han nøyde seg med å holde seg i ro i stedet for presse seg til å ta ekstra sjanser, slik Rob gjorde. «Klippene og stranden høres helt fint ut for meg», sa han.

Hun kikket på klokken. «Vi må gå tilbake.»

«Takk for lunsjen.»

«Bare hyggelig.»

«La meg hjelpe deg med å legge sammen teppet.» Men da fingrene hans kom borti hennes, kjente han igjen at det sitret av adrenalin nedover ryggraden.

Latterlig.

De var kolleger. Han var ikke ute etter noe forhold. Det var et dusin grunner til at han ikke engang burde tenke på hvordan det ville vært å kysse Gemma Baxter.

*

Straks han hadde tint opp litt, viste det seg at Oliver Langley var overraskende hyggelig, tenkte Gemma. Og Caroline hadde jo sagt at hun trodde han kom til å passe godt inn i teamet.

Det som imidlertid sjokkerte henne var da Oliver endelig ga henne et ekte smil. Det forvandlet ansiktet hans fullstendig, og han gikk fra å være en kjølig, bister fremmed til en som var kjempekjekk. Smilet hans hadde fått hjertet hennes til å banke litt for raskt.

Hun kunne ikke tillate seg å bli tiltrukket av den nye vikaren deres. Bortsett fra det faktum at han allerede kanskje var sammen med en annen, så hadde hun ikke hatt noe særlig vellykket kjærlighetsliv tidligere, selv om hun så bort fra det året med katastrofale forhold og de påfølgende to årene uten noen i det hele tatt, da hun ok seg sammen og konsentrerte seg om eksamenene. Kjærlighetslivet etterpå hadde vært håpløst. Alle forholdene ble avsluttet innen noen få uker. Hun hadde aldri møtt noen som hun følte seg virkelig knyttet til, noen hun virkelig ønsket å dele livet sitt med.

Claire, bestevenninnen hennes, hadde en teori om at det var fordi Gemma var så livredd for å bli klengete at hun gikk for langt i den andre retningen og ikke ville slippe noen inn i det hele tatt.

Men det handlet ikke om det. Det handlet om tillit. Hun elsket lillesøsteren og foreldrene sine. Men foreldrene hadde stengt henne ute etter Sarahs død. De var fortapt i sin egen sorg, og Gemma hadde aldri klart å få noe nært forhold til dem siden. Og kanskje det var det som fortsatt holdt henne tilbake, selv etter at hun hadde gått i terapi: Hvis hun virkelig elsket noen og lot dem komme nær, så hva om alt gikk galt og de forlot henne?

Så det var lettere å la forholdene være korte og helt unngå den risikoen. Sørge for at det var hun som gikk og ikke de.

*

Ettermiddagen til Gemma var en travel blanding av triagesamtaler og undersøkelser, og etter at hun var ferdig med å skrive journalen til den siste pasienten, byttet hun uniformen med vanlige klær og kjørte til foreldrenes hus på sitt månedlige pliktbesøk. Hun ga dem ikke opp, slik de hadde gitt opp henne. Én dag skulle hun klare å få familien sin tilbake. Hun måtte bare finne den rette nøkkelen til å låse opp hjertene deres.

«Vikaren til Aadya begynte i dag», sa hun strålende.

«Å», sa moren.

«Han virker hyggelig.»

«Det er bra», sa faren hennes.

Stillheten strakte seg smertefullt ut helt til Gemma ikke klarte mer. «Skal jeg lage en kopp te til oss?» spurte hun.

«Hvis du vil», sa moren.

Mens hun gjorde i stand teen og fant frem krus, fikk hun fem minutter til å tenke ut noen nye samtaleemner. Hva foreldrene hadde gjort i hagen; valpen som Maddie skulle få om et par uker; hvor mye sponsorpenger hun hadde samlet inn så langt for fallskjermhoppet. Men det var et slit når de kom med likegyldige svar hver gang. Foreldrene var de eneste menneskene hun kjente som alltid ga lukkede svar på et åpent spørsmål.

Så annerledes det var når hun var innom for å hilse på moren til Claire. Det var aldri noen tafatthet eller noen tvil om hva som skulle sies videre. Yvonne hilste alltid på henne med en klem, spurte hvordan dagen hennes hadde vært. Og pratet med henne om kursene hun holdt i husflidsbutikken ved siden av bakeriet til Claire. Gemma hadde prøvd å få moren sin til å bli med der, for hun tenkte at hun kanskje ville like å lære å brodere eller strikke, men hun ble alltid vennlig, men bestemt avvist. Foreldrene hennes kunne simpelthen ikke utstå å vende tilbake til landsbyen de bodde i da Sarah døde. De besøkte den en gang i måneden for å legge blomster på graven til datteren, men det var alt de klarte.

Og de besøkte aldri leiligheten til Gemma.

Etter enda en times forgjeves forsøk på å få foreldrene til å prate med henne, vasket hun opp, kysset begge foreldrene på kinnet og kjørte hjem. Hun orket ikke å spise middag, men visste at en spasertur og lyden av sjøen som bølget mot stranden ville løfte humøret hennes, så hun dro til stranden for å se på de vekslende fargene på himmelen.

En dag skulle hun bryte gjennom til foreldrene igjen. Og så skulle hun få selvtillit nok til å finne noen å dele livet sitt med – en som ikke kom til å forlate henne når det ble vanskelig – og det kom til å lindre ensomheten.

Men inntil videre skulle hun fokusere på hvor heldig hun var. Hun hadde gode venner, en jobb hun elsket, og hun bodde på et av de koseligste stedene i verden. Kanskje det rett og slett var for grådig å ville ønske seg mer.

*

Ollie kom hjem og fant en lapp stukket gjennom døren. Det sto at en pakke til ham var blitt levert hos naboen.

Da han hentet den, trengte han ikke å se på kortet som fulgte med, for det var bare én person som ville sende ham en liten kurv med veldig god ost, rulader, havrekjeks og en flaske med god rødvin. Men han åpnet kortet likevel.

Håper den første dagen din var flott. Hvis den ikke var det, så har du min tillatelse til å lange i deg all osten. Ellers er det best at du sparer noe til meg til torsdag kveld. Hvis ikke kommer du til å få store problemer.

R

Han ringte tvillingbroren. «Takk for pakken.»

«Bare hyggelig. Det var alltid dagens høydepunkt for meg da jeg fikk en pakke på sykehuset, og den første arbeidsdagen fortjener en pakke.» Smilet i stemmen til Rob var åpenbar. «Så hvordan gikk det?»

«Ok», sa Ollie.

«Alle kollegene dine er hyggelige?»

«Ja da. Selv om jeg fikk en dårlig start med sykepleieren.» Ollie forklarte sammenstøtet med Gemma.

«Jeg vet at Tabby såret deg, Olls – men la ikke det forandre hvordan du reagerer overfor noen med to X-kromosomer», sa Rob.

«Jeg reagerer ikke i det hele tatt. Jeg er ikke ute etter å bli sammen med noen. Det er bare tre og en halv måned siden Tabby avlyste bryllupet.»

«Jeg ber deg ikke storme inn og gripe tak i den neste kvinnen du møter. Bare ikke steng deg ute fra potensiell lykke, det er det hele», rådet Rob ham til.

«Mm», sa Ollie. Han ville ikke krangle med tvillingbroren. Men det uroet ham å tenke på Gemma Baxter. Den gnisten av tiltrekning mellom dem ute på klippene, da hendene deres berørte hverandre – han hadde virkelig ikke ventet det. Denne tre måneders vikarjobben var ment å gi ham tid til å komme til hektene igjen. Det å inngå et nytt forhold var ikke så lurt.

«Vær snill mot deg selv, Olls», sa Rob. «Og så møtes vi på torsdag.»

